CELEX: C2004/118/102
Language: el
Date: 2004-04-30 00:00:00
Title: Υπόθεση T-120/04: Προσφυγή της Peróxidos Orgánicos, S.A. κατά της Επιτροπής των Ευρωπαϊκών Κοινοτήτων, που ασκήθηκε στις 22 Μαρτίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/47
            
         Προσφυγή της Peróxidos Orgánicos, S.A. κατά της Επιτροπής των Ευρωπαϊκών Κοινοτήτων, που ασκήθηκε στις 22 Μαρτίου 2004
   (Υπόθεση T-120/04)
   (2004/C 118/102)
   Γλώσσα διαδικασίας: η αγγλική
   Η Peróxidos Orgánicos, S.A., με έδρα τη Βαρκελώνη, (Ισπανία), εκπροσωπούμενη από τον A. Creus και τον B. Uriarte, δικηγόρους, άσκησε στις 22 Μαρτίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο ενάγων ζητεί από το Δικαστήριο:
   
               —
            
            
               να ακυρώσει τα άρθρα 1, 2 και 4 της αποφάσεως της 10ης Δεκεμβρίου 2003 της Επιτροπής σχετικά με διαδικασία δυνάμει του άρθρου 81 της συνθήκης ΕΚ υπόθεση COMP/E-2/37.585 Οργανικά υπεροξείδια) στο μέτρο που θίγει τον προσφεύγοντα,
            
         
               —
            
            
               επικουρικά, να ακυρώσει το πρόστιμο που επιβλήθηκε στον προσφεύγοντα,
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση η Επιτροπή έκρινε ότι ο προσφεύγων, μαζί με άλλους, παρέβη το άρθρο 81 της συνθήκης ΕΚ συμμετέχοντας σε μια δέσμη συμπράξεων και σε εναρμονισμένες πρακτικές στον τομέα των οργανικών υπεροξειδίων από την 1η Ιανουαρίου 1971 έως τις 31 Δεκεμβρίου 1999. Για τους λόγους αυτούς, η Επιτροπή επέβαλε στον προσφεύγοντα πρόστιμο 500 000 ευρώ.
   Προς στήριξη της προσφυγής του ο προσφεύγων επικαλείται ότι η αξίωση εναντίον του παραγράφτηκε βάσει του κανονισμού (ΕΟΚ) αριθ. 2988/74 (1), εφόσον η συμμετοχή του στην παράβαση έπαυσε τον Ιανουάριο του 1997 και από τότε μέχρι την άσκηση των πρώτων αγωγών από την Επιτροπή για την επίδικη υπόθεση παρήλθε χρονικό διάστημα μεγαλύτερο των πέντε ετών.
   
      (1)  Κανονισμός (ΕΟΚ) αριθ. 2988/74 του Συμβουλίου της 26ης Νοεμβρίου 1974 περί παραγραφής του δικαιώματος διώξεως και εκτελέσεως των αποφάσεων στους τομείς του δικαίου των μεταφορών και του ανταγωνισμού της Ευρωπαϊκής Οικονομικής Κοινότητας (ΕΕ L 319 της 29.11.1974, σ. 1-3).